**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona o podpore v čase skrátenej práce a o zmene a doplnení niektorých zákonov sa predkladá s rozporom s

**Ministerstvom financií SR**, ktoré žiada

* zabezpečiť nekrytý vplyv na rozpočet Ministerstva práce, sociálnych vecí a rodiny SR na rok 2021 v sume 2,7 mil. eur a rozpočet Sociálnej poisťovne na rok 2021 v sume 2 mil. eur, ktorý súvisí s úpravou informačných systémov, v rámci schválených limitov výdavkov kapitoly MPSVR SR, prípadne rozpočtu Sociálnej poisťovne na príslušný rozpočtový rok; alternatívne je možné posunúť účinnosť navrhovanej právnej úpravy tak, aby boli všetky predpokladané vplyvy vyplývajúce z návrhu zapracované do návrhov rozpočtov dotknutých subjektov na nasledujúce rozpočtové obdobie, t. j. na roky 2022 – 2024,
* do návrhu zákona doplniť dodatočný mechanizmus schvaľovania podpory pre zamestnávateľov v podobe schvaľovania komisiou na základe ekonomických indikátorov v odvetví zamestnávateľa; v prípade ekonomických kríz MF SR navrhuje proces vyplatenia podpory zamestnávateľom bez dodatočného mechanizmu na základe schválenia vládou (obdobne ako pri súčasnej „Prvej pomoci“),
* návrh zákona upraviť tak, aby pre vznik nároku na podporu v čase skrátenej práce museli zamestnanci čerpať aj pomernú časť dovoleniek v roku poberania podpory;

**Asociáciou priemyselných zväzov**, ktorá

* zásadne nesúhlasí, aby bola podpora v čase skrátenej práce posudzovaná ako štátna pomoc; ak však bude poskytovanie podpory v čase skrátenej práce štátnou pomocou, APZ žiada v návrhu zákona i v osobitnej časti dôvodovej správy doplniť informáciu o tom, že návrh zákona upravuje oblasť podpory, ktorá je štátnou pomocou zlučiteľnou s vnútorným trhom, a špecifikovať osobitné predpisy, podľa ktorých sa bude podpora poskytovať,
* navrhuje medzi vonkajšie faktory za presne vymedzených podmienok zahrnúť rekonštrukciu a reštrukturalizáciu podniku [k čl. I § 2 písm. c)],
* navrhuje v § 2 písmeno c) preformulovať takto:

„c) vonkajším faktorom faktor, ktorý má dočasný charakter, zamestnávateľ alebo samostatne zárobkovo činná osoba ho nemohli ovplyvniť alebo mu nemohli predísť a ktorý má negatívny vplyv na prideľovanie práce zamestnancom zamestnávateľom alebo má negatívny ekonomický vplyv na podnikanie alebo výkon inej samostatnej zárobkovej činnosti samostatne zárobkovo činnej osoby. Za vonkajší faktor je ďalej možno považovať aj mimoriadnu situáciu, výnimočný stav alebo núdzový stav, mimoriadna okolnosť alebo okolnosti vyššej moci; za vonkajší faktor sa nepovažuje čas vojny a vojnového stavu, sezónnosť vykonávanej činnosti alebo sezónnosť podnikania alebo výkonu inej samostatnej zárobkovej činnosti, reštrukturalizácia, plánovaná odstávka alebo rekonštrukcia,“,

* navrhuje ustanoviť lehotu 10 dní na určenie rozhodcu Ministerstvom práce, sociálnych vecí a rodiny SR v spore o podanie žiadosti o poskytnutie podpory v čase skrátenej práce [k čl. II bodu 3 § 142a],
* žiada vylúčiť možnosť alokácie finančných prostriedkov z toho fondu, z ktorého v konečnom dôsledku bude financovaný kurzarbeit (aktuálne fond poistenia v nezamestnanosti);

**Asociáciou zamestnávateľských zväzov a združení SR**, ktorá navrhuje

* navrhuje znížiť pokles tržieb na hodnotu 30 % pri vyčíslení obmedzenia činnosti pre samostatne zárobkovo činnú osobu (AZZZ navrhuje zachovať samostatne zárobkovo činné osoby ako poberateľov podpory v čase skrátenej práce),
* AZZZ navrhuje sprecizovať definíciu vonkajšieho faktora [k čl. I § 2 písm. c)];

**Republikovou úniou zamestnávateľov**, ktorá zásadne žiada upraviť sektorový výpadok ako jeden z vonkajších faktorov.